Umnikelo_kugqirha_Ntantala_Jordan
Intlalo nezifundo zakhe
Ngokokutsho kukamfazi wakhe, uA.C.Jordan wathi “Ndiya kwidyunivesithi yeNtshona Koloni ukuya kuvula iingcango ukuze abantu abantsundu nabo bangene kule dyunivesithi. Idyunivesithi yeNtshona Koloni ikumhlaba weAfrika ngoko ke yeyamaAfrika. Waqhuba wathi, “le dyunivesithi iya kuze ibeyidyunivesithi ngokupheleleyo mhla ivumela abantu abantsundu baye kufunda khona.” Phakathi kwabo bathi baxhamla kwesi sigqibo sikaJordan, yabangowakwakhe. Ngonyaka we-1957 ugqirha Ntantala-Jordan wabhalisela ukufunda iHigher Diploma in Native Law and Administration kule dyunivesithi yeNtshona Koloni nalapho wafunda iminyaka yamibini phambi kokuba ayeke engagqibanga. Ukusuka apho, wafunda wafumana izingqini ezahlukileyo kwiindawo ezahlukileyo ukuquka  isidanga kwidyunivesithi yoMzantsi Afrika, iMadison Area Technical College, nesidinga sewonga kwidyunivesithi yaseFort Hare neyayifudula ibizwa ngokuba kukwaNokholeji. Ngexesha eseNtshona Koloni, UAC Jordan wafumana  indawo yokuhlala eMoshesh Avenue kwilokishi yakwaLanga kwalapho eNtshona Koloni. Ngeso sithuba, usapho lwakhe lwalusahlala eMpuma Koloni. Emva kwexesha usapho lwakhe lwabuya eMpuma Koloni lweza kweli laseNtshona Koloni nalapho ugqirha Ntantala- Jordan awafika wabonakalisa ukungathandi kwakhe le ndawo UAC Jordan wayehlala kuyo. Ngokokutsho kukaNtantala- Jordan, wayengakuthandi ukuhlala elokishini kwayena, nangeli xesha wayeseKroonstad. Waqaphela ukuba, impilo eKroonstad ke kodwa yayingcono kunale yayiphilwa kwaLanga. Lo kaNtantala-Jordan wathi,indlu wayehlala kuyo eKroonstad yayigqamile iphuma yodwa ngeli xesha le yakwaLanga yayifana nazo zonke ezinye izindlu nento leyo yamenza ukuba angafuni abantwana bakhe bakhulele kuyo loo ndawo. Umyeni wakhe wazifumana ebuza lo wakwakhe ngeengcinga zakhe ngabo bahlala elokishini, impendulo awayifumanayo kowakwakhe yeyokuba, yena Ntantala-Jordan akangabo abanye abantu, zange abengabo kwaye wayengazuqala ngoko ukubangabo. Kukwesi sigaba ke apho baye baqala ukukhangela indawo yokuhlala kumahlomela eedolophu zaseNtshona Koloni. Ngonyaka we-1947, bafumana inxiwa lama-83 kwi ‘’European’’ guttman, kwisitalato iFreur,iLincoln estate eCrawford. NgekaCanzibe kwakulo nyaka, lwaqala ulwakhiwo lwendlu nalapho baye bangena bahlala kweyeThupha. Le ndlu yabo bayithiya ngegama elithi Thabisano nelithetha indawo yolonwabo macala onke. Emva kwazo zonke ezi ziganeko, kwabakho umbuzo wokuba ngaba, ukungathandi ilokishi kukaNtantala-Jordan kwakuthetha ukuba ngumntu owayeziphakamisile kusini na? Lo kaNtantala- Jordan ke wathi, yena wayengaboni ngasonye naloongcamango. Ukuze ubani aqonde le ndlela lo kaNtantala-Jordan wayebona ngayo xa kuthetwa ngelokishi, kwakumele aqale aqonde imvelaphi kaNtantala-Jordan kunye nobume bezobupolitiko kuqala. Kwimbaliso ngobomi bakhe, uNtantala-Jordan wazichaza ngengomtnu osuka kusapho olunendyebo,. Oku kuye kwambonisa eyona ndlela isemgangathweni yokuphila kwaye wayengalungelanga kuthatha nayiphi na enye engaphantsi kwale wayeyiqhelile. Ngokubona kwakhe, iilokishi zaziqinisa umbono weyantlukwano wokuba kukho oo’thina’ noo’bona’. Le yantlukwano lo kaNtantala wayixela njengesixhobo sokucinezela nesokulawula abantsundu, ngokomzimba nangokwengqondo. Oku kuko okwakhokelela ekubeni angafuni ukuhlala elokishini. Ngeli xesha wayesiya eNtshona Koloni, uNtantala-Jordan wayexhotyisiwe ngolwazi lobungozi bomgangatho ophezulu wokuphila. Ngokokutsho kwakhe, wayeziqonda izizathu zabantu abantsundu zokunyusela umgangatho ophezulu wokuphila kananjalo wayeqonda ukuba kutheni abo babekwiqela lokuqala ukuthweswa izidanga kwabantsundu kwidyunivesithi yaseFort Hare babeziphathe ngohlobo ababeziphatha ngalo, eli lokubangabantu abahila ubomi bomgangatho ophezulu. Noxa wayeyazi ukuba uzalwe wakhulelwa kule meko injalo, wayeyazi ukuba wayenako ukususa le ndlela yokuziphatha abeyinxalenye nabantu abantsundu kananjalo abancedise ukulwa iingxaki ababenjongane nazo. Lo kaNtantala- Jordan wathi, noxa amava akhe awayewafumene eFree State, neyayifudula ibizwa njenge Orange Free State, avusa isazela sakhe soko kwakumngqongile kodwa kuseNtshona Koloni apho wafumana khona okona kuqonda kupheleleyo ngesimo soMzantsi Afrika. Phakathi lweminyaka yama-1940 neyama-1950 uNtantala-Jordan wayegqiba iminyaka emihlanu yokuqala ekwelaseNtshona Koloni kwaye ngeli xesha wayezahlule kubini emisebenzini yakhe. Wayejongene nomsebenzi wokukhulisa abantwana bakhe ngaxesha nye ehoye umsebenzi wezoPolitiko ngaxesha nye ekwaququzelela nomsebenzi wakhe kwiCape African Teacher’s Association.